ጥንቃቐን ምስጢራዊነቱን እቲ ዝግበር ጥንቃቐን ሚስጥራውነትን፡ ፈተና ሕድሕድ ዓይነታት ትምህርቲ መን ከም ዘዳልዎ ብምስጢር ብምዕቃብ'ዩ ዝጅምር። ኣቶ ረዲ ከም ዝብሉዎ፡ እቲ ፈተና ንምድላው ኣብ ኣገልግሎት ካብ ዝውዕላ ኮምፒዩተራት ኣብ ዝዳለወሉ ግዘ፡ ሓበሬታ ልሒኹ ንከይወጽእ፡ እተን ኮምፒተራት ኔትወርክ ከይህለወን እዩ ዝግበር። እቲ ፈተና ምስተዳለወ'ውን፡ ንዕኡ ተባሂሉ ኣብ ዝተዳለው ካዝናታተት ይቕመጥ። ፈተና ዝሕተመሉ ትካል ድማ፡ 24 ሰዓታት ሙሉእ ብናይ ድሕንነት ካሜራ ይሕሎ። እቲ ስራሕ ዘካይዱ ሰባት፡ ብስነ-ምግባሮምን ብቕዓት ስራሖምን፡ ነዚ ጥራሕ ክሰርሑ ዝተሓረዩ'ዮም። ሕድሕድ ምንቅስቓስ፡ ኣብ ትሕቲ ክትትልን ቁጽጽርን ፖሊስ ፌዴራልን ካብቲ ኤጀንሲ ዝተሓረዩ ሰብ ሞያን'ዩ። ናብቲ ፈተና ዝሕተመሉ ክፍሊ፡ ዝኾነ ዓይነት ነገር ሒዝካ ምእታው ዘይፍቀድ ኮይኑ፡ ልዑል ክትትልን ሓለዋን ከም ዝግበር ኣቶ ረዲ ይሕብር። እቲ ፈተና ናብ ካልኦት ክልላት ኣብ ዝጉዓዘሉ እዋን'ውን፡ ተቖሊፉ ከም ዝውሰድን፡ ብፖሊስ ፌደራልን ክልልን ከም ዝሕሎን ገሊጹ። ፈተና ክሳብ ዝውሃብ ድማ፡ ኣብ ትሕቲ ሓለዋ ፖሊስ ይጸንሕ። ድሕሪ ፈተና፡ እቶም መልሲ ዝሓዙ ወረቓቕቲ ተኣኪቦም፡ ብዓይነት ትምህርቲ፣ ክልልን ዞባን ተሰሪዖም ይቕመጡ። እቲ ዝተኣከበ መልሲ ዝሐዘ ወረቐት፡ ቅድሚኡ ምእራሙ 'ስካን' ተገይሩ ናብ 'ሶፍት ኮፒ' ይቕየር። ቐጺሉ፡ ናብ ኣብቲ ትካል ናብ ዝተዳለወ 'መኻዝን መረዳእታ' ይኣትው። ከይዲ ምእራም ፈተና ተፈተንቲ፡ ኣብ እዋን ፈተና ክመልኡዎ ዝግበእ ሓበሬታን ምስጢራዊ ኮድን ከይመልኡ ስለ ዝተርፉ ወይ ስለ ዝስሓሓቱ፡ ካብቲ ዝተፈተንሉ ከባቢ ብዝርከብ መበቆላዊ [ኦርጂናል] ሱር-መዝገብ እናመሳኸርካ ክምላእ ይግበር። ሚስጥራዊ ዲያሪ ደቂ ኣንስትዮ ቺቦክ - ሓምሻይ ክፋል ከምዚ ዓይነት ጌጋ ዝፈጥሩ ተምሃሮ ብዙሓት ምዃኖም ዝገልጽ ኣቶ ረዲ፡ "ኣብዚ እዋን'ዩ ምስ ኣረምቲ ምትንኻፍ ዝፍጠር" ይብል። "ባዕሎም ይፈልጡ ኢልካ ዕሽሸ ክትብሎም ኣይትኽእልን" ብምባል፡ ናይቲ ትካል ብዙሕ ግዘ ዝወስድ ስራሕ ምትዕርራይ ከም ዝግበር ይዛረብ። ናይቲ ፈተና መልሲ ናብቲ 'ሶፍትዌር' ምስ ኣተወ ፈተና ናይ ምእራም ስራሕ ይጅመር። እቲ ኣራሚ ፈተማ መሽን፡ ንምእራም ዝወሰድሉ ግዜ ብዙሕ ኣይኮነን። ነዚ መእረሚ ፈተና ማሽን ዘቕረበ ትካል፡ እቲ መሳርሒ ብዘይገለ ጸገም ስርሑ ክውግን ምእንታ በብእዋኑ ፈተሻ ከም ዝገብረሉ ዝገልጸ እቲ ዳይሬክተር፡ ዝኣረጉን ዝተበላሸዉን መሳርሕታት ድማ ብግዚኦም ክውገዱ ስለ ዝግበር 'ዘሰክፍ' ነገር የለን ይብል። ጥርዓናት ቅድም ኢሉ፡ ብዓይነት ትምህርቲ ኣፕቲትዩድ ጥርዓን ቀሪቡ ከም ዘይፈልጥ ዝሓበረ ኣቶ ረዲ፡ ኣብ 2007 ዓ/ም (እዋኑ ርግጸኛ ኣይኮነን) ግን፡ ተምሃሮ 10ይ ክፍሊ ኣብ ዓይነት ትምህርቲ ታሪኽ ተመሳሳሊ ጥርዓን ኣቅሪቦም ነይሮም ኢሉ። ኣብቲ እዋን እቲ ጸገም እንታይ ከም ዝኾነ ብኽኢላታት ተጸኒዑ፡ መልሲ እቲ ፈተና ናብቲ ማሽን ክኣቱ እንከሎ ጌጋ ከም ዝነበሮ ተረጋጊጹ ከም ብሓዱሽ ክረአ ከም ዝተገበረ ብምዝኽኻር፡ ውጽኢት ፈተና ተምሃሮ ድማ ዳግማይ ዕላዊ ክኸውን ተገይሩ እዩ ይብል። ካብ ቀረባ እዋናት ንነዘ ፈተናታት ቅድሚ ፈተና ኣሽሊኹኳ ምውጻእን ኣብ ውጽኢት ፈተና ጥርዓናት ክቐርቡ ልሙድ እናኾነ ይመጽእ ኣሎ። በዚ ምኽንያት ድማ ኢንተርኔት ኣብ መላእ ሃገር ክሳብ ምዕጻው ተበጺሑ እዩ። ብውድቀት ጽፈት ትምህርቲ ትግራይ መን'ዩ ተሓታቲ?
